Ideen til at blive et nyt kraftcenter inden for selvkørende bilteknologi opstod efter et borgermøde i Vesthimmerlands Kommune.

Den internationalt anerkendte robotforsker Henrik Schärfe, der bor i Aars, havde været forbi mødet for at vise sin robot, der er en tro kopi af ham selv. Bagefter fik han en kop kaffe med kommunaldirektøren.

- De snakkede om, at selvkørende biler jo er lige om hjørnet, siger Knud Kristensen, borgmester i Vesthimmerlands Kommune, og snakken kom hurtigt til at handle om, hvad der egentlig forhindrede kommunen i selv at lægge sig i front, når det gælder den nye teknologi.

Læs også : Minister vil have selvkørende biler på danske veje

Det har kommunen nu gjort. Efter et års arbejde er kommunen klar til at starte et eksperiment med selvkørende biler efter sommerferien, og derfor er borgmesteren mere end begejstret for et nyt lovforslag, der tillader testzoner med selvkørende biler.

- Hvorfor skulle vi ikke udvikle det her i Vesthimmerland? Hvor skal vi altid vente på, at der er ovre ved Donald Trump, det forekommer?, spørger borgmesteren og tilføjer, at han selvfølgelig håber, at ministeriet vil tilgodese hans kommune med en testzone.

Drømmen om en bilfabrik

Knud Kristensen ser nemlig et stort potentiale i biler, der ikke behøver en fører. For det første ville det frigøre en masse arbejdskraft fra de 50 chauffører, kommunen lige nu har ansat til at køre rundt i kommunen. Derudover ville kommunen måske kunne spare nogle køretøjer, hvis en førerløs bil kunne køre for eksempel plejepersonale eller park- og vejpersonale på intelligente ruter rundt i området.

- Det er en måde at forny og nytænke, hvordan vi kan udnytte og bruge vores tid effektivt i stedet for bare at køre bil.

Den store drøm er, at Aars måske en dag bliver hjem for en bilfabrik, der producerer selvkørende biler.

Læs også : Googles selvkørende biler kommer på vejene i denne måned

- Det synes jeg kunne være rigtig spændende. Vi skal være med på at lave fornyelse og udvikling, der gør, at vi får mulighed for at etablere arbejdespladser, for vi har erfaret, at de ikke kommer af sig selv, siger han.

- Vi er nødt til at gøre det anderledes end de større byer, hvor tingene kommer automatisk. Vi skal gøre et større stykke arbejde for at trække noget til vores kommune.

Chauffører siger nej tak